Polisie in Gauteng neem 1 300 in hegtenis | Netwerk24
Deur Jana Marx 14 April 2019 21:20
Die polisie in Gauteng het oor die naweek meer as 1 300 mense in hegtenis geneem in verband met verskeie misdade wat strek van verkragting tot motorkapings.
Meer as 300 verdagtes is in Pretoria en die Wes-Rand in verband met onder meer poging tot moord, ongelisensieerde vuurwapens, dwelmhandel, dronkbestuur en huisbraak in hegtenis geneem.
Intelligensiegedrewe operasies in Johannesburg en Soweto het tot 420 inhegtenisnemings vir onder meer verkragting, aanranding, die besit van gesteelde goedere of dwelms asook ongelisensieerde vuurwapens en ammunisie opgelewer.
’n Verdere 410 verdagtes is in Ekurhuleni en Sedibeng vasgetrek vir die beweerde besit van gesteelde eiendom en motors, kindermishandeling, motorkapings, ontvoering, bedrog, poging tot moord, dronkbestuur en ander misdrywe.
Een van die groot deurbrake was die vastrek van twee vermeende kapers.
Een van die groot deurbrake was die vastrek van twee vermeende kapers nadat ’n Opel Vivaro Sondagoggend in Klerksdorp, Noordwes, gekaap is. Die bestuurder is glo gedurende die kaping deur die kapers doodgeskiet.
Lede van die Sedibeng-blitspatrollie het inligting van die gekaapte motor ontvang en dit in Bophelong, Vanderbijlpark, opgespoor. Die polisie het ook op ’n ongelisensieerde vuurwapen en ammunisie beslag gelê.
In Lyttelton, Centurion, is twee verdagtes vasgetrek net voor hulle kon toeslaan. ’n Verdagte Toyota Etios Cross met twee insittendes is deur ’n patrollievoertuig opgemerk.
Die polisie het op allerhande motorsteurtoestelle en toestelle om veiligheidstelsels omver te werp, beslag gelê.
’n Reeks klopjagte is ook op verkooppunte van alkohol en tweedehandse handelaarskappe uitgevoer en talle is tydens padblokkades in hegtenis geneem.
Die verdagtes sal Maandag in verskeie landdroshowe verskyn.
Meer oor: Gauteng | Inhegtenisnames | Polisie
OORSIG: ‘Watson gee mense opdrag om misdade te pleeg’